Diari Oficial de la Generalitat Valenciana


Sumari del DOGV 9043, del 17-03-2021 (2021/2893)

ACORD de 12 de març de 2021, del Consell, de ratificació de l'Acord de la Mesa Sectorial de Funció Pública sobre el règim jurídic aplicable a la jornada i horari de treball de les setmanes de festes locals en 2021 per la Covid-19
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9043

Data del DOGV
:   17-03-2021

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2021/2893


Data del document
:   12-03-2021

Organisme emissor
:   Conselleria de Justícia, Interior i Administració Pública

Tipus de document
:   Acord

Anàlisi jurídica

 Descriptors 

:   * Conselleria de Justícia, Interior i Administració Pública

ACORD de 12 de març de 2021, del Consell, de ratificació de l'Acord de la Mesa Sectorial de Funció Pública sobre el règim jurídic aplicable a la jornada i horari de treball de les setmanes de festes locals en 2021 per la Covid-19 [2021/2893]  
«La Mesa Sectorial de Funció Pública, en la reunió de 9 de març de 2021, va adoptar l'acord sobre el règim jurídic aplicable a la jornada i horari de treball de les setmanes de festes locals en 2021.  
Per altra banda, en reunió de la mateixa data, la Comissió d'Interpretació, Vigilància i Estudi del II Conveni Col·lectiu (CIVE) va acordar incorporar el contingut de l'Acord de 9 de març de 2021, de la Mesa Sectorial de Funció Pública, sobre el règim jurídic aplicable a la jornada i horari de treball de les setmanes de festes locals en 2021, al vigent conveni col·lectiu per a aplicar-lo al personal laboral al qual siga aplicable, una vegada ratificat pel Consell.  
L'article 38.3 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, estableix que quan els acords hagen sigut ratificats i afecten temes que poden ser decidits de manera definitiva pels òrgans de govern, el contingut serà directament aplicable al personal inclòs en el seu àmbit d'aplicació, sense perjudici que a efectes formals es requerisca la modificació o la derogació, si escau, de la normativa reglamentària corresponent.  
Així mateix, l'article 154.1 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, estableix que en aquesta matèria s'ha d'aplicar el règim establit en la legislació bàsica estatal.   
Per això, i en virtut de l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, el Consell, amb la deliberació prèvia, en la reunió de 12 de març de 2021,  
  
ACORDA  
  
Ratificar l'Acord de 9 de març de 2021, de la Mesa Sectorial de Funció Pública, sobre el règim jurídic aplicable a la jornada i horari de treball de les setmanes de festes locals en 2021, que hi figura com annex.  
  
  
  
ANNEX  
Acord de la Mesa Sectorial de Funció Pública sobre el règim jurídic aplicable a la jornada i horari de treball de les setmanes de festes locals per a l'any 2021.  
  
Reunits a València, el 9 de març de 2021, en l'àmbit de la Mesa Sectorial de Funció Pública, les representacions de l'Administració de la Generalitat i de les organitzacions sindicals, a l'empara del que estableixen l'article 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic (TREBEP), i l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana (Llei 10/2010), manifesten:  
L'article 13 del Decret 42/2019, de 22 de març, del Consell, de regulació de les condicions de treball del personal funcionari de l'Administració de la Generalitat (Decret 42/2019), regula el dia exempt de l'assistència al treball amb motiu de les festes locals que se celebren a la Comunitat Valenciana i fixa el dimarts de la setmana de les festes de la Magdalena per al personal el centre de treball del qual radique a la ciutat de Castelló de la Plana o en aquells altres municipis de la província on se celebren aquestes festes; el dia 18 de març, per al personal el centre de treball del qual radique a la ciutat de València, o en aquells altres municipis de la província on se celebren les festes de Falles, i el dia 23 de juny per al personal el centre de treball del qual radique a la ciutat d'Alacant o en aquells altres municipis de la província on se celebren les festes de Sant Joan.  
El decret aclareix què ha d'entendre's per setmana de festes de cadascun dels municipis, i determina que consistirà «en cinc dies laborables anteriors o posteriors al festiu principal». Els dies d'inici i final es determinaran anualment per la direcció general competent en matèria de funció pública, sense que compute en aquests cinc dies laborables el dia exempt d'assistència al treball, ni el que puga substituir-lo, si escau, quan coincidisca en festiu o inhàbil.  
Així mateix, l'apartat 7 de l'esmentat article estableix que l'horari de treball durant la setmana de festes de cada municipi de la Comunitat Valenciana en què radique el lloc de treball, serà de 09.00 hores a 14.00 hores.  
Actualment, la celebració de les festes de la Magdalena i de les Falles 2021 en les seues dates habituals està suspesa a conseqüència de l'evolució de la pandèmia ocasionada per la Covid-19, i es desconeix si serà possible celebrar-se en el que queda d'any 2021, ni quina serà la situació pel que fa a les festes de Sant Joan, a la província d'Alacant.  
  
D'una altra banda, encara que es mantenen com a festius els dies 19 de març i 24 de juny, en el cas de Castelló de la Plana, mitjançant la Resolució de 3 de març de 2021, del conseller d'Economia Sostenible, Sectors Productius, Comerç i Treball (DOGV 9034, de 4 de març), es modifica la Resolució de 23 de desembre de 2020, per la qual s'aprova el calendari de festes locals, retribuïdes i no recuperables, en l'àmbit de la Comunitat Valenciana per a l'any 2021, en el sentit de canviar el festiu local de Castelló de la Plana del dia 8 de març al 10 de setembre de 2021, situació que ha motivat la necessitat de deixar sense efecte la Circular 2/2021, de la Direcció General de Funció Pública, per la qual s'informa del règim jurídic aplicable a la jornada i horari de treball de la setmana de festes de la Magdalena de l'any 2021.  
  
Cal tindre en consideració, així mateix, que hi ha centres de treball de la Generalitat en uns altres municipis de la Comunitat Valenciana que no s'acullen a les setmanes de festes establides anteriorment, i és l'òrgan competent en matèria de personal, a l'efecte de l'aplicació de l'horari especial, l'encarregat d'establir les dates d'inici i de finalització de la setmana de festes locals i de determinar el dia d'aquesta setmana en què s'estarà exempt de l'assistència al treball.  
Els arguments exposats posen de manifest una situació en la qual les decisions a adoptar, en cada cas, poden estar determinades per l'evolució de la pandèmia i per la possibilitat que les festes locals se celebren o queden en suspens per a un moment posterior.  
El personal empleat públic ha de tindre els mateixos drets i obligacions independentment d'on preste els seus serveis, i aquesta igualtat ha de garantir-se evitant la disparitat de situacions i, per tant, de solucions que, a més, no és possible preveure en aquest moment. Per això, es considera imprescindible acordar una sèrie de mesures que, d'una part, possibiliten la uniformitat en el règim jurídic d'aplicació per a totes les setmanes de festes locals de 2021 i, d'una altra part, adapten la normativa vigent a les noves circumstàncies, de manera que no supose en cap cas un menyscapte dels drets del personal i que respecte el còmput anual de la jornada previst en el Decret 42/2019.  
  
En conseqüència, fruit de les negociacions dutes a terme entre l'Administració i les organitzacions sindicals indicades abans, i amb l'emissió prèvia de l'informe favorable de la Direcció General de Pressupostos, se signa aquest  
  
Acord  
  
Primer. Àmbit de l'acord  
1. Àmbit personal  
L'acord serà aplicable al personal funcionari que presta serveis en l'Administració de la Generalitat les condicions de treball del qual s'acorden amb la seua representació sindical en la Mesa Sectorial de Funció Pública i la seua gestió està assignada a l'actual Conselleria de Justícia, Interior i Administració Pública.  
2. Àmbit funcional  
El present acord es refereix a les matèries que s'hi especifiquen i que han sigut objecte de negociació d'acord amb els articles 37 i 38 del TREBEP, i 154 de la Llei 10/2010.  
3. Àmbit territorial  
L'àmbit territorial està referit a tots els centres i unitats de l'Administració de la Generalitat en què presta serveis el personal inclòs en l'àmbit d'aplicació d'aquest acord.  
  
Segon. Període de vigència de l'acord  
L'acord estarà vigent durant l'any 2021.  
  
Tercer. Desplegament normatiu de les mesures contingudes en aquest acord  
Les mesures contingudes en aquest acord, atés que poden ser decidides de manera definitiva pel Consell, seran directament aplicables al personal inclòs en el seu àmbit d'aplicació, sense perjudici que a efectes formals es requerisca la modificació o derogació, si escau, de la normativa reglamentària corresponent.  
  
Quart. Objecte de l'acord  
El present acord pretén establir el règim jurídic aplicable en la jornada i horari de treball a realitzar durant les setmanes de festes locals de la Comunitat Valenciana per a l'any 2021, i s'adopten, per tant, les següents mesures en relació amb l'esmentada matèria:  
  
1. Deixar sense efecte, per a l'any 2021, els apartats 1 i 6, quant al dia exempt d'assistència al treball amb motiu de les festes locals, de l'article 13 del Decret 42/2019.  
Durant aquest any 2021, en substitució del dia exempt del dimarts de la setmana de les festes de la Magdalena, el 18 de març, el 23 de juny, o el que puga correspondre als municipis on hi haja centres de treball de la Generalitat que no s'acullen a les setmanes de festes previstes en l'apartat 1 de l'article 13, el personal empleat públic disposarà d'un dia addicional de permís per assumptes propis, que es podrà gaudir fins al 31 de desembre de 2021.  
2. Deixar sense efecte per a l'any 2021 l'horari especial de 09.00 a 14.00 hores previst per a les setmanes de festes locals en l'article 13 del Decret 42/2019, que serà substituït per una borsa d'hores de 10 o 12.30 hores, en funció de la jornada que tinga assignat el lloc de treball que s'ocupa de conformitat amb la seua classificació, que s'utilitzarà en el que resta d'any 2021, i que no podrà suposar, en cap cas, l'incompliment de l'horari de permanència obligatòria previst en l'article 9.2 del Decret 42/2019.  
3. Els òrgans competents en matèria de personal adoptaran les mesures necessàries per a garantir el compliment del que s'estableix en el present acord.  
  
Cinqué. Publicitat de l'acord  
El present acord, una vegada ratificat, es remetrà perquè siga publicat en el Diari Oficial de la Generalitat Valenciana.  
  
València, 9 de març de 2021.»  
  
[Segueixen les signatures i rúbriques del vicepresident de la Mesa Sectorial de Funció Pública, en substitució de la Presidència, i de les organitzacions sindicals UGT-PV, CSIF, Intersindical Valenciana i CCOO-PV.]  
  
València, 12 de març de 2021  
  
La consellera secretària,  
Mónica oltra jarque